KOMMISSIONENS FORORDNING (EF) Nr. 613/97 af 8. april 1997 om gennemførelsesbestemmelser til Rådets forordning (EF) nr. 3072/95 for så vidt angår betingelserne for ydelse af produktionsgodtgørelse i forbindelse med støtteordningen for risproducenter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3072/95 af 22. december 1995 om den fælles markedsordning for ris (1), særlig artikel 8, 21 og artikel 25, stk. 5, og

ud fra følgende betragtninger:

I forordning (EF) nr. 3072/95 er det fastsat, at EF's risproducenter kan kræve en produktionsgodtgørelse på visse betingelser; der bør fastsættes gennemførelsesbestemmelser for denne ordning, uden at der sker en tilsidesættelse af bestemmelserne i Rådets forordning (EØF) nr. 3508/92 af 27. november 1992 om et integreret system for forvaltning og kontrol af visse EF-støtteordninger (2), senest ændret ved forordning (EF) nr. 2466/96 (3), og i Kommissionens forordning (EØF) nr. 3887/92 af 23. december 1992 om gennemførelsesbestemmelser for det integrerede system for forvaltning og kontrol af visse EF-støtteordninger (4), senest ændret ved forordning (EF) nr. 2015/95 (5);

der bør fastsættes særlige foranstaltninger for Fransk Guyana og Portugal, for at der kan tages hensyn til de forskellige tilsåningsperioder;

forordning (EØF) nr. 3508/92 indeholder ikke særlige regler for fristen for indgivelse af ansøgningen om hektarstøtte; der bør derfor fastsættes respektive frister som en overgangsforanstaltning for høståret 1997/98;

Kommissionen bør rettidigt råde over de nødvendige statistiske oplysninger for at kunne beregne nedsættelsernes omfang; medlemsstaterne råder over sådanne oplysninger via de støtteansøgninger, som producenterne indgiver; det bør derfor fastsættes, at medlemsstaterne regelmæssigt og i standardiseret form sender de krævede oplysninger til Kommissionen; det bør fastsættes, at eventuelle nedsættelser af produktionsgodtgørelsen beregnes på grundlag af de oplysninger, som medlemsstaterne fremsender;

det er nødvendigt at give medlemsstaterne mulighed for at korrigere deres oplysninger for at sikre, at de nedsættelsessatser, som Kommissionen fastsætter, svarer til den faktiske situation; det bør desuden fastsættes, at Kommissionen om nødvendigt tilpasser de satser, der oprindeligt blev vedtaget, i lyset af de korrektioner, som medlemsstaterne fremsender; af hensyn til retssikkerheden bør anvendelsen af denne korrektionsmekanisme begrænses i tid;

det er en selvfølge, at arealer, der ikke er givet oplysning om til Kommissionen, ikke kan give ret til produktionsgodtgørelse;

Forvaltningskomitéen for Korn har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Nærværende forordning indeholder gennemførelsesbestemmelser for den i artikel 6 i forordning (EF) nr. 3072/95 omhandlede godtgørelse uden tilsidesættelse af de bestemmelser, der vedtages i forbindelse med det integrerede system for forvaltning og kontrol som fastsat i forordning (EØF) nr. 3508/92 og (EØF) nr. 3887/92.

Artikel 2

En mark kan ikke omfattes af mere end én ansøgning om godtgørelse i henhold til forordning (EF) nr. 3072/95 og kan ikke omfattes af andre støtteanordninger.

Desuden tildeles godtgørelsen i Fransk Guyana på grundlag af gennemsnittet af de arealer, der tilsås for hver af de to cykler.

Artikel 3

Godtgørelsen tildeles for arealer:

- der er udnyttet fuldt ud, og på hvilke alt normalt dyrkningsarbejde er foretaget, og på hvilke risen skrider

- der er omfattet af en ansøgning for mindst 0,3 ha og hvor hver mark overstiger den minimumsstørrelse, som medlemsstaten har fastsat.

Artikel 4

1. For at en risproducent kan opnå godtgørelse, skal han tilså sit areal senest den 31. maj forud for den pågældende høst bortset fra Portugal, hvor fristen er den 30. juni.

I Fransk Guyana skal arealerne tilsås for hver af de to cykler senest henholdsvis den 31. december og den 30. juni forud for den pågældende høst. Frankrig sikrer effektiv kontrol af de arealer, der tilsås i forbindelse med cyklen i december.

2. For høståret 1997/98 anses de i stk. 1 omhandlede datoer for at komme oven i de frister, der er omhandlet i:

- artikel 6, stk. 2 og 4, i forordning (EØF) nr. 3508/92

- artikel 4, stk. 2, litra a), i forordning (EØF) nr. 3887/92.

Artikel 5

Ansøgningen om godtgørelse skal ud over de i artikel 4, stk. 1 og 2, i forordning (EØF) nr. 3887/92 omhandlede krav indeholde oplysning om den tilsåede sort.

Artikel 6

1. Medlemsstaterne meddeler senest den 15. september Kommissionen oplysningerne i skemaet i bilaget for hvert basisareal.

Omfanget af eventuelle nedsættelser som fastsat i artikel 6, stk. 5, i forordning (EF) nr. 3072/95 fastlægges inden den 16. oktober på grundlag af og efter kontrol af nævnte oplysninger og efter nævnte bestemmelse.

2. De i stk. 1 omhandlede meddelelser kan korrigeres af medlemsstaterne efter den 15. september, hvis de korrigerede meddelelser er Kommissionen i hænde senest fire måneder efter nævnte dato. Kommissionen foretager senest ved udgangen af denne periode på fire måneder på grundlag af og efter kontrol af de korrigerede oplysninger efter proceduren i artikel 22 i forordning (EF) nr. 3072/95 om nødvendigt en nyvurdering af omfanget af nedsættelser, der beregnes efter artikel 6, stk. 5, i nævnte forordning.

De berørte medlemsstater iværksætter de ændrede nedsættelsessatser enten ved at udbetale de pågældende producenter eller hos dem inddrage forskellen mellem den oprindelige godtgørelse og den godtgørelse, der følger af anvendelsen af den ændrede nedsættelsessats. Inddrivningen foretages efter artikel 14 i forordning (EØF) nr. 3887/92.

Hvis der som følge af en korrigeret meddelelse fra en medlemsstat skal udbetales et supplement til godtgørelsen, skal det udbetales senest den efterfølgende 31. marts.

3. Der kan kun udbetales godtgørelse for arealer, der er udlagt med ris, og som medlemsstaten har indberettet i den i stk. 1 omhandlede meddelelse, herunder de i stk. 2 omhandlede korrektioner.

4. Inden den 15. marts eller i tilfælde af korrektion inden den 15. maj efter begyndelsen af hvert høstår meddeler medlemsstaterne de arealer, for hvilke der er udbetalt en godtgørelse.

Artikel 7

Medlemsstaterne meddeler inden den 1. maj 1997 Kommissionen de foranstaltninger, de træffer med henblik på anvendelsen af nærværende forordning.

Artikel 8

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 8. april 1997.

På Kommissionens vegne

Franz FISCHLER

Medlem af Kommissionen

(1) EFT nr. L 329 af 30. 12. 1995, s. 18.

(2) EFT nr. L 355 af 5. 12. 1992, s. 1.

(3) EFT nr. L 335 af 24. 12. 1996, s. 1.

(4) EFT nr. L 391 af 31. 12. 1992, s. 36.

(5) EFT nr. L 197 af 22. 8. 1995, s. 2.

BILAG

>START GRAFIK>

>SLUT GRAFIK>